ועדת החינוך, התרבות והספורט, כנסת 18, פרוטוקול מספר 231, 2010-06-15 09:00

זבולון אורלב: שלום, אני פותח את ישיבת הוועדה.

זבולון אורלב: גברתי, היועצת המשפטית, החוק לטיפולך.

מירב ישראלי: קוראת את הצעת החוק: בחוק חינוך ממלכתי, התשי"ג-1953 (להלן – החוק העיקרי), בסעיף 12, האמור בו יסומן "(א)" ואחריו יבוא: "(ב) על אף האמור בסעיף קטן (א), רשאי השר, בנסיבות מיוחדות ובאישור הממשלה, להאריך את תקופת כהונתם של חברי ועד החינוך בשנה נוספת".

מירב ישראלי: בסעיף 13 לחוק העיקרי, האמור בו יסומן "(א)" ואחריו יבוא: "(ב) על אף האמור בסעיף קטן (א), רשאי השר, בנסיבות מיוחדות ובאישור הממשלה, להאריך את תקופת כהונתם של חברי המועצה לחינוך ממלכתי דתי בשנה נוספת.

מירב ישראלי: " בסעיפים 12 ו-13 נאמר שתקופת כהונתו של חבר בוועד החינוך ובמועצה לחינוך ממלכתי-דתי היא 4 שנים.

מירב ישראלי: אנחנו מאפשרים לשר באותם תנאים שיש בסעיף להאריך את התקופה בשנה נוספת.

מירב ישראלי: יש שני דברים שנשארו שצריך לדון בהם: האחד - השמטנו בקריאה הראשונה את המועצה לחינוך ממלכתי משלב בגלל שמשרד החינוך מתכוון להגיש הצעת חוק בעניין.

מירב ישראלי: אני לא יודעת כמה זמן זה ייקח, ואני חושבת שראוי שאם יש סעיף בחוק שתהיה התאמה בין כל המועצות עד לתיקון.

מירב ישראלי: השני – הסעיפים המקוריים מנוסחים כך שהתקופה היא לחבר הוועדה.

מירב ישראלי: כלומר, הגוף לא ממונה ל-4 שנים, אלא כל חבר ממונה ל-4 שנים.

מירב ישראלי: אני הפניתי להם שאלה: מה קורה כאשר באמצע התקופה חבר פורש.

מירב ישראלי: האם חבר חדש ממונה עד סוף התקופה של המועצה, או הוועד או ל-4 שנים ואז נוצר מצב שאין חפיפה.

מירב ישראלי: זה יכול להשליך על איך עושים פה את הדברים.

מירב ישראלי: אני הפניתי אליהם את השאלה, והם אמורים להשיב עליה.

זבולון אורלב: עו"ד סופי אורט-אשכנזי, בבקשה.

סופי אורט-אשכנזי: לא העבירו לי את השאלה, לצערי הרב.

סופי אורט-אשכנזי: אני מחליפה של יבינה.

מירב ישראלי: השאלה היא, האם הוא יכול להאריך באמצע תקופה למישהו וזה לא יהיה חופף לשאר המועצה?

זבולון אורלב: פה כתוב: להאריך את תקופת כהונתם של חברי ועד.

מירב ישראלי: כלומר, של החבר ולא של המועצה.

מירב ישראלי: רצינו לסדר את זה.

זבולון אורלב: אם כתוב :"כהונתם של חברי ועד", אז ודאי שזה גם של חבר.

מירב ישראלי: של כל חבר בנפרד.

סופי אורט-אשכנזי: כל אחד לתקופה של 4 שנים.

זבולון אורלב: אז מה הבעיה?

מירב ישראלי: אין בעיה.

מירב ישראלי: רצינו לוודא את העובדות: האם כל המועצה מתחלפת פעם ב-4 שנים, או שיש מצבים בהם לחלק מאריכים ולחלק לא.

זבולון אורלב: מה החוק אומר?

מירב ישראלי: החוק אומר שזה חבר.

מירב ישראלי: החוק אומר שתקופת כהונתו של חבר היא 4 שנים.

זבולון אורלב: אז זה ברור.

מירב ישראלי: ואם מתחלף מישהו באמצע אחרי שנתיים, אז ממנים מישהו חדש ל-4 שנים והוא מכהן במועצה הבאה?

זבולון אורלב: נכון.

זבולון אורלב: זה מה שכתוב בחוק.

מירב ישראלי: לא בהכרח.

סופי אורט-אשכנזי: אני לא יודעת.

סופי אורט-אשכנזי: זה מה שנשמע הגיוני.

זבולון אורלב: תראו מה כתוב בחוק.

מירב ישראלי: אבל השאלה מה קורה כאשר חבר עוזב באמצע.

יעקב פרידברג: אפשר לקרוא את החוק כמו שאת אומרת, אבל השאלה היא מה משרד החינוך רוצה.

מירב ישראלי: נכון.

מירב ישראלי: רציתי לעשות פה סדר.

מירב ישראלי: אם יש להם בעיה, אז כדאי לעשות סדר עכשיו.

סופי אורט-אשכנזי: מה שעשו עד עכשיו כאשר מישהו עזב באמצע, מינו עד סוף הקדנציה של 4 שנים.

סופי אורט-אשכנזי: אחרי שממנים שוב את הוועד, ממנים שוב ל-4 שנים.

מירב ישראלי: אני לא בטוחה, שלשון החוק מתיישבת עם זה.

סופי אורט-אשכנזי: זה לא כתוב פה.

סופי אורט-אשכנזי: זה לא עולה מלשון החוק.

מירב ישראלי: השאלה היא, מה אתם רוצים.

סופי אורט-אשכנזי: אני צריכה לשאול אצלנו.

זבולון אורלב: זמן השאלות תם.

זבולון אורלב: אני לא בעד לעשות שם סדר.

זבולון אורלב: יש שר ויש לשכה משפטית.

זבולון אורלב: אם הם רוצים לעשות סדר בחקיקה שלהם, שיעשו סדר.

מירב ישראלי: אבל אנחנו יוצרים פה דבר על מצב שהוא לא ברור.

זבולון אורלב: אם השר ממנה את כולם לתקופה באופן שתפקע כהונתם באותו יום, הוא יכול להאריך לכל אחד בנפרד.

זבולון אורלב: אם הוא לא נוהג ככה אלא כל אחד מכהן 4 שנים מיום מינויו, אנחנו גם מאפשרים את זה כי אז יש בעיה של קוורום.

זבולון אורלב: לנו החוק לא נוגע.

זבולון אורלב: כפי שהשר נוהג, זה בסדר.

זבולון אורלב: אני, אגב, לא מכיר את המציאות שבה חבר פרש.

זבולון אורלב: תעשו סדר.

זבולון אורלב: אם תרצו להגיש חקיקה ממשלתית, תגישו חקיקה ממשלתית.

זבולון אורלב: אני מעריך, שזה ייקח להם בערך שנה לענות לך על השאלות האלה.

מירב ישראלי: זה לא פוגע, כמובן, בחקיקה.

זבולון אורלב: זה לא פוגע בחקיקה.

זבולון אורלב: אנחנו בונים נדבח על מצב קיים.

זבולון אורלב: לדעתי, החוק מאפשר לשר את שתי האפשרויות.

זבולון אורלב: הוא מאפשר למנות ל-4 באמצע תקופת כהונה, והוא מאפשר שתקופת הכהונה של כולם תסתיים באותו יום.

מירב ישראלי: החוק פשוט אומר: ל-4 שנים.

זבולון אורלב: הואיל והמינוי של ממנה מקום באמצע קדנציה הוא לא חיזיון תדיר, אז גם אם תפקע הכהונה של רוב החברים אז לא יהיה קוורום.

זבולון אורלב: בכל מקרה צריך יהיה להאריך את הכהונה ולמנות.

זבולון אורלב: מירב התנדבה לעזור לכם לעשות סדר, אבל לא הרמתם את הכפפה.

זבולון אורלב: אני יודע, שזה ייקח בערך שנה.

זבולון אורלב: אני לא חושב, שצריך להמתין עם הדבר הזה.

זבולון אורלב: אגב, התייעצתי עם השר לפני שהצעתי את החוק הזה, ורק אחרי שהוא הביע הסכמה עקרונית ניגשנו לחקיקה.

זבולון אורלב: תדברו עם השר, ואם יתברר שאינכם מתנגדים לתיקון החקיקה אני מוכן גם פה להגיש הצעת חוק פרטית ולעזור לכם בחקיקה.

זבולון אורלב: להגיש הצעת חוק ממשלתית ייקח לכם 3 שנים.

זבולון אורלב: זה לא צריך להיות חוק ממשלתי, כי אלה דברים קטנים ולא מהותיים.

זבולון אורלב: הצעת חוק ממשלתית צריכה להיות על דבר שהוא מהותי.

מירב ישראלי: מדובר בחוק ישן.

זבולון אורלב: אני גם לא מציע לתקן דבר שהוא לא מקולקל.

זבולון אורלב: מבין כולכם, אני ההיסטוריון של מערכת החינוך.

זבולון אורלב: יש פה היסטוריון נוסף - גדעון בן דרור.

זבולון אורלב: לא נתקלנו מעולם בבעיה הזו.

זבולון אורלב: נתקלנו בבעיה, שאין ועד חינוך ואין מועצה לחינוך ממלכתי-דתי.

זבולון אורלב: השר לא יכול היה למנות ועדת איתור לראש מינהל החינוך הדתי, כיוון שלא היתה מועצת חמד.

זבולון אורלב: השר לא יכול היה להציע תקנות, כי לא היה ועד חינוך.

זבולון אורלב: בהיסטוריה של החינוך נתקלנו כמה וכמה פעמים בדברים האלה.

מירב ישראלי: זה גם לא פוגע בחוק.

זבולון אורלב: אם אני הייתי השר, הייתי שואל: מה הבעיה.

זבולון אורלב: חוק בא לתקן בעיה.

זבולון אורלב: היום, על פי החוק, יש לו גמישות או למנות באמצע קדנציה לחצי קדנציה עד תום הקדנציה, או למנות ל-4 שנים.

זבולון אורלב: אם אני הייתי השר, הייתי בוחר למנות ל-4 שנים, וכך יהיה כל פעם מישהו ותיק שהיה מעביר את המקל.

זבולון אורלב: אני לא רואה עם זה בעיה.

מירב ישראלי: מה לגבי החינוך המשלב?

זבולון אורלב: אני קיבלתי על עצמי לעשות את החוק בתיאום עם השר.

זבולון אורלב: אם השר עדיין בעמדתו, שאינו חפץ בתיקון שיחול גם על החוק המשלב, אז לא נתקן את החוק המשלב.

סופי אורט-אשכנזי: הוגש תזכיר חוק ב-24.05,2010.

זבולון אורלב: האם את יכולה להדליף לנו לגבי הסוגיה של הארכת כהונה למועצה?

זבולון אורלב: האם יש שם התייחסות?

סופי אורט-אשכנזי: יש התייחסות.

זבולון אורלב: שאומרת אותו דבר?

סופי אורט-אשכנזי: כן.

זבולון אורלב: כלומר, יש תזכיר הצעת חוק של משרד החינוך, שהופץ ב-יא' בסיוון, 24 למאי 2010.

זבולון אורלב: מה השינוי, שאין את הפירוט של כל 15 דברים?

סופי אורט-אשכנזי: כן.

סופי אורט-אשכנזי: זה פשוט היה מסורבל.

יעקב פרידברג: זה מאוד מפשט את המועצה.

זבולון אורלב: כאשר זה יבוא לוועדת החינוך, אני מניח שכל הארגונים האלה יקומו על נפשם.

זבולון אורלב: האם לפי התזכיר הוא צריך להתייעץ עם ועד החינוך לגבי הרכב המועצה?

סופי אורט-אשכנזי: כן.

זבולון אורלב: בפני הוועדה הוצג תזכיר הצעת חוק מיום יא' בסיוון תש"ע, 24 למאי 2010, ועל פי התזכיר הזה השר יוסמך להאריך את תקופת כהונתם של חברי המועצה היוצאת לחינוך משלב, ולכן אין צורך בתיקון החוק שלנו וניתן להשמיט זאת מהצעת החוק הממלכתי.

זבולון אורלב: כפי שאמרתי, גם קיבלנו על עצמנו לחוקק את החוק הזה בתיאום עם השר.

זבולון אורלב: באופן מהותי, אני חושב שהשר צודק בבקשתו.

זבולון אורלב: לפיכך, אנחנו נשארים רק עם שני השינויים באשר לחברי ועד החינוך ולחברי המועצה לחינוך ממלכתי-דתי.

זבולון אורלב: אני רואה שאין עוד הערות ואף אחד לא מבקש את רשות הדיבור, ולכן אנחנו נעבור להצבעה על נוסח החוק לקריאה שנייה ושלישית, כפי שקראה אותו היועצת המשפטית.

זבולון אורלב: מי בעד?

זבולון אורלב: ה צ ב ע ה בעד – 1 נגד – אין נמנעים – אין הצעת החוק התקבלה אני קובע שהחוק אושר פה אחד.

זבולון אורלב: תודה רבה, הישיבה נעולה.